KIRJALLINEN KYSYMYS E-3132/02 esittäjä(t): Samuli Pohjamo (ELDR) komissiolle. Eri kielten edustus komission virastoissa.



Virallinen lehti nro 110 E , 08/05/2003 s. 0170 - 0170



KIRJALLINEN KYSYMYS E-3132/02 esittäjä(t): Samuli Pohjamo (ELDR) komissiolle (4. marraskuuta 2002) Aihe: Eri kielten edustus komission virastoissa Euroopan patenttivirasto toimii keskeisen tärkeissä tehtävissä eurooppalaista patenttia hakevien yritysten kannalta. Eurooppalainen patenttihanke on ollut pitkään tekeillä, ja sitä komission on nimenomaan edistänyt. Eurooppalaisen intressin mukaan yhteiseurooppalaisissa virastoissa tulisi olla kaikki maat ja kieliryhmät edustettuina. Suomessa on koettu ongelmalliseksi se, että Euroopan patenttivirastossa ei työskentele ketään suomalaista, eikä palvelua näin ollen saa suomen kielellä. Mitä komissio aikoo tehdä, jotta patenttiasioissa päästäisiin kielellisten tekijöiden puolesta nopeampaan ja joustavampaan patenttipalveluun? Esimerkiksi teknologia kehittyy todella nopeasti, ja jos patentin saaminen kestää useita vuosia, saattaa teknologia ehtiä vanhentua tuossa ajassa. Frederik Bolkesteinin komission puolesta antama vastaus (3. joulukuuta 2002) Euroopan patenttivirasto ei ole yhteisön elin. Se on itsenäinen, yhteisön toimielimistä kokonaan erillinen yksikkö. Eurooppapatenttien myöntämisestä tehdyn yleissopimuksen (Euroopan patenttisopimuksen) 4 artiklan 2 kohdan mukaisesti Euroopan patenttivirasto on yksi Euroopan patenttijärjestön keskeisistä elimistä. Euroopan patenttiviraston perustamisvuodesta 1975 alkaen viraston virallisina kielinä ovat olleet englanti, ranska ja saksa. Euroopan patenttisopimuksen 14 artiklan 2 kohdan mukaan Euroopan patenttisopimuksen sopimusvaltion kansalaiset, joiden kielenä ei ole jokin kolmesta työkielestä, voivat tehdä eurooppapatenttia koskevan hakemuksen aluksi kyseisen valtion virallisella kielellä, ja siitä on toimitettava myöhemmin käännös. Suomi liittyi Euroopan patenttisopimukseen 1. maaliskuuta 1996. Vuonna 2001 viraston palvelukseen otettiin 20 Suomen kansalaista, ja Euroopan patenttivirastolta saatujen tietojen mukaan lokakuun 31. päivään 2002 mennessä viraston palvelukseen on otettu sen lisäksi vielä kahdeksan suomalaista työntekijää. Kysymys työkielistä, joilla kansainvälisten organisaatioiden henkilöstö kommunikoi keskenään, on erotettava selkeästi kääntämistä koskevista vaatimuksista, joita saatetaan soveltaa esimerkiksi eurooppapatentin myöntämisen jälkeen. Kun on kyse suunnitteilla olevasta yhteisöpatentista(1) ja yhteisön mahdollisesta liittymisestä Euroopan patenttijärjestöön, erityistä huomiota asian valmistelussa kiinnitetään esimerkiksi kääntämistä koskeviin vaatimuksiin, kustannuksiin ja kansallisten patenttivirastojen asemaan yhteisöpatenttihakemusten käsittelyn alkuvaiheissa. Komissio on tietoinen, että patenttihakemuksiin liittyvät menettelyt ovat melko pitkiä. On kuitenkin syytä muistaa, että työtaakka on vain yksi useista tekijöistä, jotka vaikuttavat ajanjaksoon, joka kuluu hakemuksen tekemisestä patentin myöntämiseen. Muita tekijöitä ovat esimerkiksi patentinhakijan menettelytapa sekä hakemusten käsittelyaikataulu, joka vahvistetaan patenttivirastojen toimintaa sitovissa sääntely- ja menettelypuitteissa. (1) Ehdotus neuvoston asetukseksi yhteisöpatentista, EYVL C 337 E, 28.11.2000.